Lövétei Lázár László

Melyik Nap alatt?

*Lányaimnak, Julcsinak és Vicának*

*„két galamb a kapu-íven gubbaszkodik primitíven (...)*

*Vége a litániának, kocsmánál gyűlnek a lányok (...)*

*Ki mondja meg, mi az élet? Mi élünk-e vagy ők élnek?”*

(Babits)

Nagyon szépen, komoly versben megmondták, hogy *innen el nem*.

Komolyan és szépen mondták. S szereztek hozzá egy kottát,

úgyhogy néha dalban sül ki nagyfeszültség és kisüsti.

Mások, szintén komoly versben, azt mondták, hogy *kösz, de itt nem*.

S ők is komolyan gondolták. S bár nem írtak hozzá kottát,

őnáluk is dalban sült ki nagyfeszültség és kisüsti.

Mondom, komolyan és szépen megmondták, hogy „innen el nem”/

„kösz, de itt nem”. S mért tagadnám: ezt vagy azt, de én is érzem:

hol azt mondja, hol meg ezt a szívem, ez a szoldateszka –

kár, hogy mikor szóba hozza, mindig litánia-hosszú

magyarázkodásba vész el, összevegyülve az ésszel,

s kavarognak-keverednek sánta hitek, fitt észérvek:

hogy öröm, s gyász, s mindenféle miesnap is nálunkfelé

picikét másabb, mint máshol, akkor is, ha mintát másol,

s pont *ez*, pont *így* sehol sincsen, nincs az égben az az isten;

s hogy füvek, s fák, s kövek, s rétek... s mindre rájön egy plusz réteg,

fojtogatja? melengeti? – senki se tudja, csak érzi,

hogy itt van, és itt lesz mindig, s ránk borul, mint ama kék ég...

Szóval ilyen összevissza, tényleg litánia-hosszú

tudás csak az én tudásom, s ezt is többnyire csak érzem.

Kell egy Nap, de... gőzöm sincsen, melyik van kihülőfélben!

S ki mondja meg, hol az élet? De azért örülök, hogy éltek...

*Csíkszentdomokoson, 2020. május 5-én, Klaus Iohannis ámokfutásai után*